Der er gudskelov ingen afstemninger i Folketinget før oktober.

Landets folkevalgte politikere kunne ellers let have fået dømmekraften sat ud af spil, hvis de havde røget den joint, en ukendt gruppe ved navn 'FREE MINDS' har sendt til samtlige 179 medlemmer af Folketinget...

Hvis der vel at mærke havde været hash i. Det viste sig nemlig, at indholdet var noget helt andet og mere uskadeligt.

Men tilbage til starten:

Til stor undren modtog landets lovgivere via Folketingets postomdeling i går et lille plastrør med en rullet joint samt et brev fra afsenderen 'FREE MINDS', der bl.a. skriver:

'Kan du huske dengang, du ikke sad i Folketinget, men drømte om at gøre det? Det var dengang, du var træt af at høre på politikernes drillerier, taktik og manglende substans. Det var dengang, du undrede dig over, at socialister ikke var socialister. Liberalister ikke liberalister. Og konservative ikke konservative... Vedlagt finder du en gave. Det er vores store håb, du vil sætte dig med den i aften, nyde den i fulde drag og finde tilbage til de tanker, du havde, dengang du ikke sad i Folketinget. Find ind til de frie tanker og det Danmark, du dengang drømte om, og sig så præcis, hvad du mener i morgen. Og dagen efter. Og dagen efter igen.'

Ekstra Bladet blev kontaktet af flere af Folketingets partier, der har undret sig over, hvordan joints kan finde vej gennem Folketingets grundige sikkerhedstjek og frem til indbakkerne hos politikerne.

Heriblandt Dansk Folkepartis arbejdsmarkedsordfører, Bent Bøgsted.

- Altså, nu har jeg jo aldrig røget sådan noget, men nogle af mine kolleger vidste lidt om det. Jeg har da også set dem på billeder, og jeg ved da, at en joint er spids i den ene ende og rullet i den anden. Men jeg må sige, at det undrer, at det overhovedet bliver omdelt. Der bør vel være sikkerhedstjek? Der kunne jo være giftstoffer i, siger Bent Bøgsted til Ekstra Bladet i en samtale, der finder sted før det blev afklaret, at der ikke var tale om hash.

- Hvis én uforvarende kommer til at ryge den – én der måske har nydt sådan noget i deres unge dage – kunne det jo ende galt siger han .

- Du er ikke bare bange for, at det måske måtte anspore til den revolution, som visse partier taler om, hvis nok politikere begynder at ryge joints i arbejdstiden?

- Tjo, man ved aldrig, hvad det kan få tankerne sporet hen på. Jeg gik da også i skole med nogen i sin tid, der røg. Og det var ikke imponerende, hvad de kom afsted med.

Afkræfter hash

Ekstra Bladet har været i forbindelse med Folketingets pressesekretær, Peter Krab, der afkræfter, at indholdet af jointen skulle være hash.

- Grundlæggende kan man sige, at det er posttjenestens opgave at omdele post, hvis det ikke er ulovligt eller et sikkerhedsproblem. Og det har ikke været tilfældet her.

- Kan du sige noget om, hvordan man sikrede sig, at det ikke var noget farligt eller ulovligt - altså hash?

- Nej, så kommer vi ind på sikkerhedsprocedurer. Og dem vil vil ikke diskutere.

- Nå, ok... Men de har altså konstateret, at det var sikkert og lovligt at omdele?

- Ja... Det er ikke hash, der er i. Det er helt almindelig tørret græs.